স্টেফানি আলেকজাণ্ডার

**স্টেফানি অ্যান আলেকজাণ্ডার**  (জন্ম ১৩ নভেম্বর ১৯৪০) একজন অস্ট্রেলীয় রাঁধুনি, রেস্তোরাঁ মালিক এবং খাদ্য লেখক।

২১ বছর বয়সে গ্রন্থাগারিক হওয়ার জন্য পড়াশোনা করে এবং বিশ্ব ভ্রমণ করার পর, ১৯৬৪ সালে স্টেফানি তাঁর প্রথম রেস্তোরাঁটি খোলেন, যার নাম ছিল জ্যামাইকা হাউস। ১৯৭৬ সালে, তাঁর পরবর্তী উদ্যোগ ছিল স্টেফানি'স রেস্তোরাঁ, যা মেলবোর্নের ফিটজরয় শহরতলিতে অবস্থিত। পরে ১৯৮০ সালে এটি মধ্যবিত্ত শহরতলির হথর্নে চলে আসে। ২১ বছর ধরে কাজ করার পর ১৯৯৭ সালে স্টেফানি'স রেস্তোরাঁটি বন্ধ হয়ে যায়। তিনি বেশ কয়েকটি রান্নার বই প্রকাশ করেছেন, যার মধ্যে রয়েছে উপাদান এবং রান্নার জন্য তাঁর বর্ণানুক্রমিক নির্দেশিকা, *দ্য কুক'স কম্প্যানিয়ন*।

## কিচেন গার্ডেন ফাউণ্ডেশন
২০০১ সালে মেলবোর্নের কলিংউড কলেজে *স্টেফানি আলেকজাণ্ডার কিচেন গার্ডেন* প্রোগ্রামের পরীক্ষামূলক প্রকল্প হিসেবে স্টেফানি কাজ শুরু করেন। স্টেফানি বিশ্বাস করতেন যে শিশুরা জীবনের প্রথম দিকে উদাহরণ এবং ইতিবাচক অভিজ্ঞতার মাধ্যমে খাবার সম্পর্কে শেখে, এটি সারা জীবন তাদের খাদ্য পছন্দকে প্রভাবিত করে। এই বিশ্বাস থেকে স্টেফানির এই প্রকল্পটি শুরু হয়েছিল।

২০০৪ সালের ফেব্রুয়ারিতে স্টেফানি আলেকজাণ্ডার কিচেন গার্ডেন ফাউণ্ডেশন প্রতিষ্ঠিত হয়। এই অলাভজনক সংস্থাটি শিক্ষকদের অনুপ্রেরণা, তথ্য, পেশাদার উন্নয়ন এবং সহায়তা প্রদান করে, যাতে শিশু এবং তরুণদের জন্য আনন্দদায়ক খাদ্য পরিবেশন করা যায়। ২০২৩ সালের জুন পর্যন্ত, এই ফাউণ্ডেশনটি অস্ট্রেলিয়া জুড়ে ১০০০টিরও বেশি স্কুল এবং শৈশবকালীন পরিষেবাগুলির সাথে কাজ করছে এবং এই সংখ্যা ক্রমশ বৃদ্ধি পাচ্ছে।

ফাউণ্ডেশনটি নিরবচ্ছিন্ন অর্থায়ন নিশ্চিত করার লক্ষ্যে স্কুল, সরকার, জনহিতৈষী এবং উৎসাহী ব্যক্তিগত দাতাদের সাথে কাজ করে থাকে।

## সম্মাননা
১৯৯৪ সালের ২৬শে জানুয়ারি, স্টেফানিকে আতিথেয়তা ও পর্যটন শিল্পে পরিষেবা এবং শিক্ষানবিশদের উৎসাহ প্রদানের জন্য তাঁর অবদানের স্বীকৃতিস্বরূপ অর্ডার অফ অস্ট্রেলিয়া পদক প্রদান করা হয়। ২০০১ সালের ১লা জানুয়ারি, ভিক্টোরিয়ার খাদ্য ও ওয়াইন শিল্পে অসামান্য পরিষেবার জন্য তাঁকে শতবর্ষ পদক প্রদান করা হয়। ২০১৪ সালের ২৬শে জানুয়ারি, শিশুদের জন্য উন্নত খাদ্য ও খাদ্যাভ্যাসের প্রচারণা এবং একজন লেখক হিসেবে স্কুল-ভিত্তিক শিক্ষা কার্যক্রমের নকশা ও প্রতিষ্ঠার মাধ্যমে শিক্ষার ক্ষেত্রে বিশিষ্ট সেবার জন্য তাঁকে অর্ডার অফ অস্ট্রেলিয়ার কর্মকর্তা নিযুক্ত করা হয়।

## ব্যক্তিগত জীবন
স্টেফানির বাবা ছিলেন একজন প্রাক্তন সরকারি কর্মচারী উইনস্টন, যিনি মর্নিংটন উপদ্বীপে একটি ক্যারাভান পার্ক পরিচালনা করতেন এবং মা ছিলেন মেরি নি বার্চেট। স্টেফানি সাংবাদিক উইলফ্রেড বার্চেটের ভাগ্নী।

স্টেফানি দুবার বিয়ে করেছেন এবং দুবারই তাঁর বিবাহবিচ্ছেদ ঘটেছে। তাঁর প্রথম স্বামী, রুপার্ট মন্টেগু, যিনি মন্টি নামে পরিচিত, তিনি ছিলেন একজন জ্যামাইকান। স্টেফানির সাথে তাঁর লন্ডনে পরিচয় হয়েছিল। তাঁদের মেয়ে লিসার জন্মের তিন সপ্তাহ পরে, তাঁরা মেলবোর্নে দ্য জ্যামাইকা হাউস রেস্তোরাঁটি খোলেন। স্টেফানির দ্বিতীয় স্বামী ছিলেন মরিস আলেকজাণ্ডার, যিনি একজন ব্যারিস্টার। তাঁদেরও আরেকটি মেয়ে আছে, যার নাম হোলি।

## গ্রন্থপঞ্জি

* *মেনু ফর ফুড লাভারস* (১৯৮৫)
* *স্টেফানি'স ফিস্টস অ্যাণ্ড স্টোরিজ* (১৯৮৮)
* *স্টেফানি'স অস্ট্রেলিয়া* (১৯৯২)
* *স্টেফানি'স সিজনস* (১৯৯৫)
* *রেসিপিজ মাই মাদার গেভ মি* (১৯৯৭)
* *স্টেফানি'স জার্নাল* (১৯৯৭)
* *এ শেয়ার্ড টেবিল* (২০০০)
* *কুকিং অ্যাণ্ড ট্রাভেলিং ইন সাউথ-ওয়েস্ট ফ্রান্স* (২০০২)
* *স্টেফানি'স মেনুজ ফর ফুড লাভারস* (সংশোধিত ২০০৩)
* *টাস্কান কুকবুক* ( ম্যাগি বিয়ারের সাথে যৌথভাবে লেখা, ২০০৩)
* *দ্য কুক'স কম্প্যানিয়ন* (প্রথম সংস্করণ ১৯৯৬, সংশোধিত ২০০৪, সংশোধিত ২০১৪)
* *কিচেন গার্ডেন কুকিং উইথ কিডস* (২০০৬)
* *দ্য কিচেন গার্ডেন কম্প্যানিয়ন* (২০০৯)
* *এ কুক'স লাইফ* (২০১২)
* *দ্য কুক'স টেবিল* (২০১৫)
* *কিচেন গার্ডেন কম্প্যানিয়ন: গ্রোয়িং* (২০১৬)
* *কিচেন গার্ডেন কম্প্যানিয়ন: কুকিং* (২০১৭)
* *দ্য কুক'স অ্যাপ্রেন্টিস* (২০১৮)
* *হোম* (২০২১)
* *ফ্রেশ* (সেপ্টেম্বর, ২০২৩ সাল)

## তথ্যসূত্র

## বহিঃসংযোগ

* স্টেফানি আলেকজাণ্ডারের ওয়েবসাইট
* স্টেফানি আলেকজাণ্ডার কিচেন গার্ডেন জাতীয় কর্মসূচি
* ন্যাশনাল পোর্ট্রেট গ্যালারি (অস্ট্রেলিয়া) থেকে স্টেফানি আলেকজাণ্ডার এও

বিষয়শ্রেণী:জন্মের স্থান অনুপস্থিত (জীবিত ব্যক্তি)
বিষয়শ্রেণী:১৯৪০-এ জন্ম
বিষয়শ্রেণী:অফিসার্স অব দি অর্ডার অব অস্ট্রেলিয়া
বিষয়শ্রেণী:জীবিত ব্যক্তি
বিষয়শ্রেণী:অস্ট্রেলীয় লেখিকা
বিষয়শ্রেণী:অস্ট্রেলীয় অ-কল্পকাহিনী লেখক